Tarybos Reglamentas (EEB) Nr. 1956/88
1988 m. birželio 9 d.
įteisinantis Žvejybos Šiaurės Vakarų Atlante organizacijos priimtos jungtinio tarptautinio inspektavimo schemos taikymo nuostatas
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1983 m. sausio 25 d. Tarybos reglamentą (EEB) Nr. 170/83, nustatantį Bendrijos žuvininkystės išteklių apsaugos ir valdymo sistemą [1], ypač į jo 11 straipsnį,
atsižvelgdama į Komisijos pasiūlymą,
kadangi Tarybos reglamentu (EEB) Nr. 3179/78 [2] buvo patvirtinta ir 1979 m. sausio 1 d. įsigaliojo Konvencija dėl būsimo daugiašalio bendradarbiavimo žvejyboje Šiaurės Vakarų Atlante, toliau - NAFO konvencija;
kadangi pagal NAFO konvenciją įsteigta Žvejybos Šiaurės Vakarų Atlante organizacija (NAFO) priėmė jungtinės tarptautinės priežiūros schemą, kuri numatė susitariančiųjų šalių abipuses atitinkamas teises patekti į laivą ir jį tikrinti bei valstybės, su kurios vėliava plaukioja laivas, galimybę nagrinėti pažeidimus ir taikyti sankcijas; kadangi paaiškėjo tam tikri šios schemos taikymo trūkumai; kadangi dėl to Bendrija 1986 m. birželio 26 d. paskelbė apie savo ketinimą po 12 mėnesių nebūti šios jungtinės tarptautinės priežiūros schemos saistoma; kadangi, kol nebuvo priimta pakeista NAFO schema, Taryba Reglamentu (EEB) Nr. 3251/87 [3] Bendrijos laivams, žvejojantiems reguliuojamoje akvatorijoje, patvirtino laikiną savarankišką kontrolės schemą;
kadangi NAFO Žvejybos komisija 1988 m. vasario 10 d. priėmė pasiūlymą dėl pakeistos schemos, dabar jau vadinamos "jungtinio tarptautinio inspektavimo schema"; kadangi pagal NAFO konvencijos XI straipsnį tas pasiūlymas, nesant prieštaravimų, susitariančiosioms šalims taps privaloma priemone, įsigaliosiančia nuo 1988 m. birželio 10 d.; kadangi pakeista schema Bendrijai yra priimtina;
kadangi tikslinga išplėsti Bendrijos laivų inspektavimą reguliuojamoje akvatorijoje, tikrinant, ar laikosi ir kitų atitinkamų Bendrijos žuvų išteklių kontrolės ir apsaugos priemonių;
kadangi Bendrijos laivų žvejybos veiklos monitoringo reguliuojamoje akvatorijoje labui reikia, kad valstybės narės viena su kita ir su Komisija bendradarbiautų taikant pakeistąją schemą ir kitas atitinkamas Bendrijos priemones;
kadangi pakeistoji schema yra taikoma nepažeidžiant valstybių narių pareigos pagal 1987 m. liepos 23 d. Tarybos reglamento (EEB) Nr. 2241/87, nustatančio tam tikras žvejybos veiklos kontrolės priemones [4], 1 straipsnį inspektuoti ir kontroliuoti Bendrijos laivus, žvejojusius ir dalyvavusius su žvejyba susijusioje veikloje reguliuojamoje akvatorijoje;
kadangi turėtų būti priimta nuostata dėl išsamių pakeistosios schemos ir šio reglamento įgyvendinimo priemonių priėmimo,
PRIĖMĖ ŠĮ REGLAMENTĄ:
1 straipsnis
Bendrijoje taikoma 1988 m. vasario 10 d. NAFO Žvejybos komisijos priimta jungtinio tarptautinio inspektavimo schema, toliau - schema.
Schemos tekstas pridedamas prie šio reglamento.
2 straipsnis
1. Europos Bendrijų Komisija paskiria schemai Bendrijos inspektorius. Inspektorius gali paskirti ta Komisija arba valstybė narė. Bendrijos inspektorius gali būti perkeltas į bet kurį valstybės narės laivą, atliekantį ar besiruošiantį atlikti inspektavimo pareigas NAFO reguliuojamoje akvatorijoje.
2. Be savo funkcijų pagal schemą, Bendrijos inspektoriai reguliuojamoje akvatorijoje tikrina Bendrijos laivus, kuriems taikoma ši schema, kaip jie laikosi bet kurios kitos tiems laivams taikomos Bendrijos žuvų išteklių apsaugos ir kontrolės priemonės.
3 straipsnis
Valstybės narės bendradarbiauja viena su kita ir su Komisija taikydamos šią schemą.
4 straipsnis
Išsamios šio reglamento įgyvendinimo taisyklės prireikus priimamos Reglamento (EEB) Nr. 170/83 14 straipsnyje nustatyta tvarka.
5 straipsnis
Reglamentas (EEB) Nr. 3251/87 panaikinamas.
6 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1988 m. birželio 9 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1988 m. birželio 9 d.